Meer as 1 400 SA'ners nog in buiteland gestrand | Netwerk24
Deur Sarel van der Walt en Christiaan du Plessis 31 Maart 2020 19:41
Minstens 1 471 Suid-Afrikaners is weens die Covid-19-pandemie oor die wêreld heen gestrand en kan nie na Suid-Afrika terugkeer nie.
Dr. Naledi Pandor, minister van internasionale betrekkinge en samewerking, sê daar is waarskynlik nog meer Suid-Afrikaners wat in dié situasie verkeer.
Die 1 471 is net diegene wat met die departement van internasionale betrekkinge en samewerking (Dirco) in verbinding was.
Pandor het Dinsdagmiddag op 'n mediakonferensie in Pretoria gesê Dirco het 'n bevelsentrum by sy hoofkantoor in Pretoria ingerig om die Suid-Afrikaners wat in die buiteland gestrand is, van hulp te wees.
Suid-Afrikaanse ambassades in die buiteland is opdrag gegee om te help waar hulle kan.
Dr. Naledi Pandor Foto: Sarel van der Walt
"Prioriteit word gegee aan dié wat op lughawens vasgekeer is, dié wat nie meer geld het nie, en bejaardes," sê die minister.
Van die 1 471 wat met Dirco in verbinding was, is meer as 700 studente, meer as 200 mense wat oorsee werk, en die ander meestal toeriste wat gestrand is toe lande wêreldwyd – insluitende Suid-Afrika – vlugte na en van hul lande gestaak het weens die pandemie wat soos 'n veldbrand oor die wêreld heen versprei.
In hierdie stadium is daar nie planne om soortgelyke vlugte te reël soos dié wat onlangs 'n groep Suid-Afrikaners in Wuhan, China, gaan haal het nie.
Die regering het nie die geld om almal te help wat wil terugkeer nie.
Kommersiële lugdienste moet die mense wat reeds kaartjies gehad het toe die reisbeperkings in werking getree het, help.
Pandor sê die regering is wel tans in gesprek met verskeie ander regerings om vasgekeerde Suid-Afrikaners in hul lande te help.
Bly dalk liewer daar
Sy het die Suid-Afrikaners in die buiteland wat nie in nood verkeer nie, gevra om eerder daar te bly totdat die landwye staat van inperking in Suid-Afrika verby is.
Die minister het 'n beroep op dié mense gedoen om gehoor te gee aan die maatreëls van die lande waar hulle hul bevind.
Sy het ook 'n beroep gedoen op diegene wat dit kan bekostig, om op eie onkoste na Suid-Afrika terug te keer wanneer dit moontlik is. Sommige van die Suid-Afrikaners het aan Dirco gesê dat hulle self vliegtuie wil reël om hierheen terug te keer.
Die regulasies vir die nasionale staat van inperking maak voorsiening vir sulke vlugte, sê Pandor.
Sy het 'n beroep op reisagentskappe in die buiteland gedoen om reisigers behulpsaam te wees en hulle nie vir wins uit te buit nie.
Pandor sê almal wat in die land aankom, moet getoets word. Indien nodig, sal hulle in kwarantyn geplaas word.
'n Groep Suid-Afrikaners is tans steeds in Rome vasgekeer. "Dit is beter vir hulle om vir eers daar te bly sodat die Italiaanse owerhede na hulle omsien," sê die minister.
"Dit is dalk beter vir hulle om eers daar te bly. Dit kan gevaarlik wees as mense wat van hoërisiko-gebiede soos Italië hierheen terugkeer indien hulle die virus onder lede het."
Duitse regering help
Fikile Mbalula, minister van vervoer, het op dieselfde mediakonferensie gesê die Suid-Afrikaanse Lugdiens sal op versoek van die Duitse regering Duitse burgers wat in Suid-Afrika gestrand is, na Duitsland terugneem.
Die Duitse regering sal daarvoor betaal.
"As daar Suid-Afrikaners in Duitsland is wat met die terugvlug hierheen wil saam vlieg, is hulle welkom. Burgers van ander lande sal egter nié op die vliegtuig toegelaat word nie."
Hy sê die regering is tans ook in gesprek met die Britse regering om Britte wat hier gestrand is, daarheen terug te neem.
Mbalula sê hoewel alle internasionale en plaaslike vlugte van hier steeds verbied word, kan vliegtuie met spesiale magtiging van die regering steeds na en van Suid-Afrika vlieg. Dit is byvoorbeeld repatriasie-vlugte van Suid-Afrikaners wat deur die regering gemagtig is.
Vlugte vir mediese ontruiming, vliegtuie wat in nood verkeer en vliegtuie wat hier land om brandstof aan te vul, sal steeds toegelaat word om hier te land.
Die personeel van die meeste Suid-Afrikaanse lughawens is op 'n gereedheidsgrondslag vir gevalle waar vliegtuie in nood verkeer en hier moet land.
Noodsaaklike mediese toerusting
Sy kry nie die idee die ryk, ontwikkelde lande in die wêreld is teësinnig om asemhalingstoestelle aan ontwikkelende lande beskikbaar te stel nie, sê dr. Naledi Pandor, minister van internasionale betrekkinge en samewerking.
Sy het op 'n mediakonferensie in Pretoria gesê die ontwikkelde lande besef die koronavirus bedreig nie net hulle nie, maar die hele wêreld.
"Ons is almal deel van die stryd teen die virus. Suid-Afrikaanse wetenskaplikes help ook.
"Ek het verlede week 'n video-konferensie van die G20-leiers bygewoon en het glad nie die idee gekry dat hulle nie oor ons omgee nie."
Duitsland en China is twee van die lande wat Afrika en spesifiek Suid-Afrika help.
"Ons het Suid-Afrikaanse maatskappye met die vermoë en die kundigheid gevra om te help met die vervaardiging van asemhalingstoestelle.